
Ādažos, Ādažu novadā
				
2026. gada 24. septembrī 								Nr. 390

Par grozījumiem Ādažu novada pašvaldības domes 2026. gada 28. maija lēmumā Nr. 197 “Par dalību Modernizācijas fonda konkursā MF-3 ar projektu “Siltumnīcefekta gāzu emisiju samazināšana un energoefektivitātes uzlabošana pašvaldības izglītības iestāžu ēkās”

Ādažu novada pašvaldības dome 2026. gada 28. maijā pieņēma lēmumu Nr. 197 “Par dalību Modernizācijas fonda konkursā MF-3 ar projektu “Siltumnīcefekta gāzu emisiju samazināšana un energoefektivitātes uzlabošana pašvaldības izglītības iestāžu ēkās”” (turpmāk – Lēmums), ar kuru konceptuāli atbalstīja Ādažu novada pašvaldības dalību Modernizācijas fonda konkursā ar projektu “Siltumnīcefekta gāzu emisiju samazināšana un energoefektivitātes uzlabošana pašvaldības izglītības iestāžu ēkās” (turpmāk – Projekts).
Lēmumā Projekta kopējās indikatīvās attiecināmās izmaksas tika plānotas 125 000 euro apmērā, tai skaitā Modernizācijas fonda finansējums 100 000 euro un pašvaldības finansējums 25 000 euro.
Projekta iesniegšanas un vērtēšanas procesā tika precizēta Projekta naudas plūsma. No Projekta naudas plūsmas izslēgtas ar PII “Strautiņš” īstenošanu saistītās izmaksas.
Atbilstoši precizētajai Projekta naudas plūsmai Projekta kopējās attiecināmās izmaksas ir 76 000 euro, tai skaitā Modernizācijas fonda finansējums 60 800 euro un pašvaldības līdzfinansējums 15 200 euro.
Projekta ietvaros paredzēts īstenot pasākumus Ādažu vidusskolā, Ādažu sākumskolā, PII “Riekstiņš”, PII “Mežavēji” un Carnikavas vidusskolā. Projekta ietvaros paredzēts uzstādīt: Ādažu vidusskolā - saules elektrostaciju ar akumulatoru, Ādažu sākumskolā - saules elektrostaciju ar akumulatoru, PII “Riekstiņš” - saules elektrostaciju ar akumulatoru un siltumsūkni (apkures sistēmai), PII “Mežavēji” -  saules elektrostaciju ar akumulatoru un Carnikavas vidusskolā. - saules elektrostaciju ar akumulatoru. PII “Strautiņš” Projekta ietvaros netiek iekļauta. 
Ņemot vērā minēto, nepieciešams precizēt Lēmumā noteikto Projekta kopējo izmaksu un finansējuma apmēru, kā arī izslēgt PII “Strautiņš” no Projekta ietvaros īstenojamo objektu uzskaitījuma.
Pamatojoties uz Pašvaldību likuma 4. panta pirmās daļas 1. un 22. punktu, Ministru kabineta 2026. gada 17. februāra noteikumiem Nr. 74 “Modernizācijas fonda finansēto projektu atklāta konkursa “Atjaunīgo energoresursu izmantošanas veicināšana daudzdzīvokļu ēkās, valsts un pašvaldību ēkās un energokopienās” nolikums”, Ādažu novada pašvaldības dome
NOLEMJ:
1. Izdarīt Ādažu novada pašvaldības domes 2026. gada 28. maija lēmumā Nr. 197 “Par dalību Modernizācijas fonda konkursā MF-3 ar projektu “Siltumnīcefekta gāzu emisiju samazināšana un energoefektivitātes uzlabošana pašvaldības izglītības iestāžu ēkās”” šādus grozījumus: 
1.1. Izteikt Lēmuma 2. punktu šādā redakcijā:
“2. Projekta kopējās izmaksas ir līdz 76 000 euro (septiņdesmit seši tūkstoši euro 00 centi), t.sk. Modernizācijas fonda finansējums līdz 60 800 euro (sešdesmit tūkstoši astoņi simti euro 00 centi) un pašvaldības finansējums līdz 15 200 euro (piecpadsmit tūkstoši divi simti euro 00 centi).”
1.2. Izteikt Lēmuma 3. punktu šādā redakcijā:
“3. Projekta apstiprināšanas gadījumā 2027. gadā nepieciešamo pašvaldības līdzfinansējumu līdz 15 200 euro novirzīt no nesadalītā konta atlikuma.”
1.3. Lēmuma 4. punktā iznākuma rādītāja aprakstā svītrot vārdus “PII “Strautiņš”.
2. Centrālās pārvaldes Finanšu nodaļai veikt nepieciešamos budžeta grozījumus.
3. Pašvaldības izpilddirektora vietniecei veikt lēmuma izpildes kontroli.



Pašvaldības domes priekšsēdētājs							G.Miglāns 

